## Emergències i Interior assumix la formació de les persones consumidores expertes en l’ús de pirotècnia que exercixen com a responsables de grup

*** S’actualitza l’actual marc normatiu per a regular de manera expressa la formació de persones expertes amb funcions de coordinació, una activitat fins ara a càrrec de l’Administració de l’Estat
* En la Comunitat Valenciana hi ha inscrits en l’actualitat 787 grups de consumidors reconeguts com a experts (CRE)**

La Conselleria d’Emergències i Interior ha actualitzat la normativa vigent sobre formació de les persones acreditades com a consumidores expertes en l’ús de pirotècnia en actes festius per a estendre-la als qui exercixen funcions com a responsables de grup.

Emergències i Interior ha aprovat en este sentit una orde per la qual modifica el marc legal actual, que data de 2012, per a arreplegar expressament esta ampliació de la formació a les persones que tinguen la condició de Responsable de Grup de Consumidors Reconeguts com a Experts (RCRE).

Fins ara la Generalitat formava, a través d’entitats autoritzades, les persones que integraven com a participants els denominats grups de consumidors reconeguts com a experts (CRE), mentres que les que realitzaven funcions de coordinació com RGCRE eren formades per la Delegació del Govern en la Comunitat Valenciana.

Amb la nova orde, publicada ja en el *Diari Oficial de la Generalitat Valenciana*, la formació d’unes persones i altres correspon a la Generalitat.

La normativa regula així aspectes com els requisits per a rebre la formació com RGCRE o els continguts mínims del programa específic que s’ha de superar per a acreditar-se com a tal.

La persona responsable de Grup de Consumidors Reconeguts com a Experts adquirix, en finalitzar esta formació, coneixements sobre l’ús segur d’artificis pirotècnics en manifestacions festives i habilitació per a formar altres persones sobre esta matèria, així com per a adquirir amb comanda estos artefactes i per a participar de manera activa en esta mena d’actes.

S’haurà format per a fer-ho en aspectes com la composició i propietats bàsiques dels diferents productes pirotècnics que s’utilitzen en activitats festives, la seguretat en el seu maneig, emmagatzematge i transport, així com nocions sobre protecció contra la humitat i la pluja o tractament d’articles fallits i coneixements sobre la legislació en la matèria o sobre fallades més representatives i mesures per a evitar-les, entre altres matèries.

La Generalitat ha organitzat des de 2012, conjuntament amb les entitats autoritzades, un total de 1.667 cursos per a acreditar les persones integrants dels CRE. Esta formació té per objecte garantir la correcta preparació i el bon ús dels artificis pirotècnics que s’empren en actes els que els participants són persones no professionals de la pirotècnia, com les *despertaes*, passejades i *cordaes* o els correfocs.

En la Comunitat Valenciana hi ha inscrits en l’actualitat 787 grups de consumidors reconeguts com a experts, distribuïts de la manera següent: 698 a València, 62 a Alacant i 27 a Castelló.

Fecha: 07/10/2025